V. Veteška, podpredseda NR SR: (2003-02-25):
Hneď na začiatok chcem predostrieť, že vo svojom vystúpení nechcem nikoho poškodzovať, ak sa pokúsim veci nazývať pravými menami a v mnohom za pomoci hlasov našich voličov, s ktorými sa pravidelne stretávam. V žiadnom prípade tu nebudem na parlamentnej pôde zaujímať stanoviská k vnútrostraníckemu životu strany, ktorej som členom. To sem logicky nepatrí. Budem však hovoriť o politickej zodpovednosti, o politickej stabilite, a to nielen v parlamente, ale i v Slovenskej republike. Mám na mysli aj tvár našej republiky v duchu novoročného prejavu pána predsedu Hrušovského. Opierať sa tiež budem o stanoviská súčasnej koalície, keď bola ešte opozíciou. A teraz bližšie k veci. Komu a čomu pomôže vznik nového poslaneckého klubu? Komu a kedy poškodí, ak vznikne? Môže vôbec vzniknúť? V úvahe odpovedí musím povedať, že občanovi - voličovi nepomôže. Pomôže teda šachovaniu na politickej scéne? Áno, ale to tiež nepotrebuje náš spoločný volič. Na druhej strane poškodiť môže každej riadnej parlamentnej politickej strane v ktorejkoľvek zložitej politickej situácii v budúcnosti. Poškodiť môže občanom, ak takýto nevyprofilovaný klub zaujme v určitej situácii stanovisko bez zodpovednosti voči svojim priamym voličom. Áno, vzniknúť môže, ale legislatíva tiež nie je úplne jasná. Rokovací poriadok Národnej rady v § 64 toto upravuje. V odseku 2 sa však hovorí o rozdelení volebných koalícií alebo o zlúčení politických strán. To teda nie je dnešný prípad. V odseku 3 však je nedostatok v tom, že nie je určená lehota, v ktorej sa poslanci môžu združovať do klubov. Spravidla tak robia na začiatku volebného obdobia. Čo sa teda môže stať, ak vznikne nový klub? Musia sa meniť pomerné zastúpenia vo výboroch Národnej rady. Zostáva však otázka, za akú politickú stranu budú členovia nového klubu zaradení do výborov. Bude správne, ak prípadne nová politická strana bez účasti vo voľbách bude mať rovnocenné postavenie? Určite to nebude správne aj z pohľadu stability politickej scény, ktorú často a vehementne niektorí politici deklarujú. V danej chvíli je to politická nezodpovednosť, o ktorej som v úvode tiež hovoril. Na politický boj slúžia parlamentné voľby. Samotné rokovanie v parlamente má slúžiť na realizáciu volebných programov, na základe ktorých vznikli povolebné koalície. Vznikla teda ďalšia otázka. Dokedy budú o úspechu slabých a niekedy možno aj neschopných rozhodovať tiché konšpiračné hry s poslaneckými  mandátmi? Teraz sa vyjadrujem vo všeobecnej rovine a nemám na mysli nikoho okrem historických poznatkov z predchádzajúcich parlamentov. Teda potrebujeme to teraz a do budúcnosti? Presne takéto argumenty mala koalícia, keď bola sama v opozícii. Už na svoje demokratické princípy zabudli alebo už neplatia? Som zástupca opozície a chcem jasne deklarovať, že chceme byť pre vládnu koalíciu čitateľní. To je naša pomoc k ich vládnutiu. Na druhej strane si však aj my zaslúžime čitateľnú koalíciu. Ak má koalícia krehkú väčšinu, musí pracovať obozretne, rozumne, čestne a cieľavedome. Ak sa nebojí, že presvedčí vlastných poslancov, načo potrebuje podporovať nový klub? Ak je to prejav vlastnej neistoty, tak to škodí Slovenskej republike a jej občanom. Vnikajú ďalšie otázky. Čo keď vznikne ďalší klub? Opäť budeme meniť zloženie výborov, účasť v orgánoch Európy a tak ďalej a tak ďalej? To bude tá tvár Slovenska, s ktorou sa chceme integrovať? Nebude príliš zjazvená? A chceme ju takú? Určite nie. Navrhujem, aby sme nastavili bariéru takémuto možnému vývoju a zanechajme príklady z minulosti. Využívajme svoje skúsenosti a buďme odvážni v záujme budúcnosti, v záujme stability a zodpovednosti. Je nás tu mnoho nových poslancov, pričom za seba chcem povedať. Nechcem sa ocitnúť v politickom balaste pre niektoré príklady z minulosti. Poznám však predpokladané stanoviská jednotlivých poslaneckých klubov. Úprimne sa priznávam, že mám strach, že dnes dáme šancu politickému šachovaniu pred principiálnym riešením klubovej poslaneckej problematiky v nadväznosti na volebné výsledky. Na záver predkladám návrh, aby Národná rada Slovenskej republiky na tomto zasadnutí o vzniku Klubu nezávislých poslancov nehlasovala a učinila tak až po dôkladnom analytickom rozbore všetkých možných dopadov na niektorom z budúcich zasadnutí. Aj takto pomôžeme politickou zodpovednosťou k politickej stabilite a k politickej kultúre. Ak však môj návrh nebude prijatý, chcem sa verejne vyjadriť, že ja budem hlasovať spolu s ostatnými kolegami z Klubu Hnutia za demokratické Slovensko proti, ale využívam túto príležitosť na to, aby som teraz už bývalým kolegom z Klubu Hnutia za demokratické Slovensko zaželal úspechy, zdravie a šťastie, ak je toto ich šťastie. Ďakujem za pozornosť. (Potlesk.)